Карлос Пелисер
Есенен вятър

Превод от испански: Александър Муратов, Атанас Далчев, 1968

chitanka.info

О, ветре бръз на есента, крилата ти развеселяват

овчарските игри и в своята разходка

сигнали нежни даваш с класовете!

Вълшебнико на есента!

Люлее твоят дух градините, отрупани със плод,

и твоето присъствие лукаво

повдига гроздовете натежали.

Круша от сребро и ябълка узряла или неузряла,

смокиня тъмноморава и сладка като здрача.

Ръката и крилото ти дърветата раздрусват

и се долавя тъмен шум на плодове, които падат.

О, ветре бръз на есента, вълшебнико потаен

на есента!

Ти галиш ширните жита на о̀бичната Аржентина,

търкаляш синкавите камъни по Андите надолу

и пред очите ми възправяш нова радост.

Издигай свободата на американските народи,

разтваряй и сърцата на американските народи,

помагай да узряват техните души,

все още таткова горчиви,

обвивай в тъканите твои златни

съдбовната надежда на американските народи.

Вдъхни им вярата върховна във съдбата

и добродетелта на твоето присъствие лукаво.

Раздрусвай ги като дърветата с божествената си походка.

О, ветре бръз на есента,

вълшебнико на есента!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.